

 Gradsko vijeće

KLASA:943-05/22-01/01

URBROJ:2186-16-02/1-22-2

Ludbreg, 05. svibnja 2022. g. PRIJEDLOG

Na temelju članka 35. Zakona o lokalnoj i područnoj (regionalnoj) samoupravi (NN br. 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19 i 144/20) i članka 34. Statuta Grada Ludbrega („Službeni vjesnik Varaždinske županije“ br. 12/2021), a sukladno članku 2. Pravilnika o prodaji dionica, udjela, stvari i prava javnim prikupljanjem ponuda (NN, br. 44/1996., 19/2002., 92/2009.) Gradsko vijeće Grada Ludbrega na 9. sjednici održanoj 05. svibnja 2022. g., donosi i objavljuje

###### JAVNI POZIV

**za prikupljanje ponuda za prodaju dionica društva**

**Termoplin d.d., Varaždin, Ulica Vjekoslava Spinčića 80**

1. **Podaci o prodavatelju dionica**:
* Naziv i adresa prodavatelja: Grad Ludbreg, Ludbreg, Trg Svetog Trojstva 14, OIB:84947290034
* Osoba za komunikaciju s ponuditeljem: Dubravko Bilić, gradonačelnik, tel.: 042/420-200, e-mail: dubravko.bilic@ludbreg.hr
1. **Predmet prodaje**: 2031 dionica kojih je imatelj Grad Ludbreg u trgovačkom društvu Termoplin d.d., Varaždin, Ulica Vjekoslava Spinčića 80, OIB:70140364776.
2. **Podaci o trgovačkom društvu**:
* Naziv i sjedište: Termoplin d.d., Varaždin, Ulica Vjekoslava Spinčića 80, OIB:70140364776.
* Temeljni kapital: 100.026.000,00 kn.
* Nominalna vrijednost jedne dionice: 2.000,00 kn.
* Ukupan broj redovitih dionica na ime: 50.013.
* Broj dionica u vlasništvu Grada Ludbrega: 2.031 dionica ili 4,0609% ukupnog broja dionica.
* Ukupni prihodi/rashodi u 2021. g.: 214.301.000 kn/193.181.000 kn.
* Procijenjena vrijednost t.d. na dan 31.12.2021.: 174-286 milijuna HRK (knjigovodstvena vrijednost 174; dinamička vrijednost 257, likvidacijska vrijednost = 286).
1. **Procijenjena vrijednost 1 dionice**: 2.100,00 kn.
2. **Početni iznos kupoprodajne cijene za 2031 dionicu**: 4.265.100,00 kn.
3. **Predaja ponude**:
* **Rok za predaju ponuda je do 17.05.2022. g., do 15:00 sati**.
* **Adresa i način dostave ponude**: Ponude se dostavljaju u zatvorenim omotnicama Gradu Ludbregu, Trg Sv. Trojstva 14, 42230 Ludbreg, s naznakom na omotnici »Ponuda na natječaj za prodaju dionica – ne otvaraj».
* **Jezik i pismo ponude**: hrvatski jezik i latinično pismo.
* **Sadržaj ponude**: ime i prezime, odnosno naziv ponuditelja, prebivalište odnosno sjedište ponuditelja, OIB, visina ponuđene cijene u kunama po dionici i ukupna cijena za cijeli paket dionica Grada Ludbrega, potpis ponuditelja i pečat za pravnu osobu i obrtnika, e-mail ponuditelja na koju mu se dostavlja odluka o odabiru najpovoljnije ponude i ostala dokumentacija i informacije, kontakt osoba ponuditelja s brojem telefona za komunikaciju s Gradom Ludbregom.
1. **Dokaz pravne i poslovne sposobnosti ponuditelja**:
* Za pravnu osobu i obrtnika: isprava o upisu u poslovni, sudski (trgovački), strukovni, obrtni ili drugi odgovarajući registar.
* Za fizičku osobu: domovnica i preslika osobne iskaznice za domaću fizičku osobu, odnosno preslika putovnice za stranu fizičku osobu.
1. **Kriterij za odabir najpovoljnijeg ponuditelja**: najviša ponuđena cijena u kunama po dionici i za cijeli paket dionica.
2. **Jamstvo za ozbiljnost ponude**: ponudi je potrebno priložiti dokaz o uplaćenoj jamčevini u iznosu od 2 % vrijednosti početne cijene, tj. iznos od 141.200,00 kn u korist Proračuna Grada Ludbrega IBAN HR9123400091824400005, poziv na broj HR68 7757-OIB kupca, te se obračunava u ukupni iznos cijene odabranom najpovoljnijem ponuditelju.

Ponuditelju koji neće biti odabran kao najpovoljniji, uplaćena će se jamčevina vratiti u roku od 15 (petnaest) dana od donošenja odluke o odabiru.

U slučaju da odabrani najpovoljniji ponuditelj odustane od sklapanja ugovora o prodaji ili ne pristupi sklapanju ponuđenog ugovora o prodaji u određenom roku iz ovog Javnog poziva, smatrat će se da je odustao od ponude, a Grad Ludbreg zadržava pravo odabira sljedećeg najpovoljnijeg ponuditelja, dok ponuditelj koji je odustao od svoje ponude nema pravo na povrat uplaćene jamčevine i ista se smatra odustatninom.

1. **Otvaranje ponuda**: istekom roka za predaju ponuda. Ponuditelji mogu prisustvovati otvaranju ponuda. Otvaranje ponuda izvršit će Komisija za imovinsko-pravna pitanja a odluku o odabiru najpovoljnijeg ponuditelja donosi Gradsko vijeće. Nepravovremene i nepotpune ponude neće se razmatrati.
2. **Odluka o odabiru najpovoljnije ponude** donosi se u roku od mjesec dana od dana objave ovog Javnog poziva.
3. Grad Ludbreg zadržava **pravo ne prihvatiti niti jednu pristiglu ponudu** ako ponude svojom ponuđenom cijenom ne odgovaraju Gradu Ludbregu.
4. S odabranim ponuditeljem sklopit će se **ugovor o prodaji i prijenosu dionica** u roku od 30 (trideset) dana od dana primitka odluke o odabiru najpovoljnije ponude, u skladu s ponudom, Ovim javnim pozivom, odlukom o odabiru najpovoljnijeg ponuditelja i važećim pravnim propisima. U roku 15 (petnaest) dana od sklapanja ugovora o prodaji dionica, kupac dionica je obvezan Gradu Ludbregu isplatiti jednokratno cijeli iznos ponuđene cijene za kupnju svih dionica Grada Ludbrega.

Grad Ludbreg zadržava pravo na isplatu dividende i nakon sklapanja ugovora o prodaji i prijenosu dionica u pogledu isplate dividende nastale po ostvarenoj dobiti za razdoblja prije sklapanja ugovora o prodaji, uključujući i isplatu dividende temeljem zadržane dobiti iz prethodnih godina, koja odredba će biti sastavni dio navedenog ugovora o prodaji.

1. **Za uredno izvršenje ugovornih obveza** iz ugovora o prodaji i prijenosu dionica, odabrani ponuditelj obvezan je u roku od 10 (deset) dana od dana primitka odluke o odabiru Gradu Ludbregu dostaviti **bankarsku garanciju** na iznos ponuđene cijene za kupnju cijelog paketa dionica Grada Ludbrega i to bezuvjetnu garanciju, izdanu u korist Grada Ludbrega, plativu na "prvi poziv" i "bez prigovora", izdanu od prvoklasne banke, s rokom valjanosti od 3 (tri) mjeseca od dana donošenja odluke o odabiru najpovoljnije ponude. Grad Ludbreg je ovlašten neplaćenu kupoprodajnu cijenu naplatiti slanjem bankarske garancije na naplatu. Ako odabrani ponuditelj plati cijeli iznos ponuđene cijene za kupnju cijelog paketa dionica Grada Ludbrega prije sklapanja ugovora o prodaji i prijenosu dionica, tada kupac dionica nije obvezan Gradu Ludbregu dostaviti naprijed navedenu bankarsku garanciju.
2. Ovaj Javni poziv **stupa na snagu danom donošenja**, a ponude se mogu dostavljati od dana objave ovog Javnog poziva u „Večernjem listu“.

 Predsjednik

 Gradskog vijeća

 Darko Jagić